text: Izborsk
  
  publiceret: 2014-01-14 18:05:34+01:00
  Izborsk, russisk by, nu landsby ca. 30 km vest for Pskov i et etnisk grænseområde mellem estere, baltere og slavere. Arkæologiske fund daterer Izborsk til 700-t., da det muligvis var et slavisk stammecenter. I 862 nævnes Izborsk som sæde for Truvor, en af de tre varægbrødre, der skal have grundlagt det russiske rige. Fra den tid er der gjort en del skandinaviske fund. I 1303 blev befæstningen forladt til fordel for den endnu eksisterende store borg af samme navn 500 m mod syd, idet området bedre kunne forsvares mod Den Tyske Orden derfra. Izborsk lå 1920-40 på estisk territorium.